《送程宪副子宾出镇巴东》
明代·谢榛

为惜同乡别，都亭醉酒卮。客星淹此地，卿月感当时。

驿道三秦转，春风万里随。人逢山日少，马度栈云迟。

晓色迎吴剑，晴空曳汉旗。江长带鱼腹，天迥出峨眉。

吊古应多赋，凭高独远思。松深武侯庙，草遍楚王池。

开府雄西极，铭钟满后期。蛮方行自靖，巴俗坐能移。

村女勤桑叶，歌童罢竹枝。还教丙穴上，双鲤报相知。

作者简介：谢榛（1495～1575）明代布衣诗人。字茂秦，号四溟山人、脱屣山人，山东临清人。十六岁时作乐府商调，流传颇广，后折节读书，刻意为歌诗，以声律有闻于时。嘉靖间，挟诗卷游京师，与李攀龙、王世贞等结诗社，为“后七子”之一，倡导为诗摹拟盛唐，主张“选李杜十四家之最者，熟读之以夺神气，歌咏之以求声调，玩味之以裒精华。”后为李攀龙排斥，削名“七子”之外，客游诸藩王间，以布衣终其身。其诗以律句绝句见长，功力深厚，句响字稳，著有《四溟集》、《四溟诗话》。